MINISTARSTVO ZAŠTITE OKOLIŠA I ENERGETIKE

PRIJEDLOG ZAKONA O PRESTANKU VAŽENJA ZAKONA O CENTRU ZA PRAĆENJE POSLOVANJA ENERGETSKOG SEKTORA I INVESTICIJA

# I. USTAVNA OSNOVA ZA DONOŠENJE ZAKONA

Ustavna osnova za donošenje ovoga zakona sadržana je u odredbi članka 2. stavka 4. podstavka 1. Ustava Republike Hrvatske (Narodne novine, broj 85/2010 – pročišćeni tekst, 5/2014 – odluka Ustavnog suda broj: SuP-O-1/2014 od 14. siječnja 2014.).

# II. OCJENA STANJA I OSNOVNA PITANJA KOJA SE TREBAJU UREDITI ZAKONOM, TE POSLJEDICE KOJE ĆE DONOŠENJEM ZAKONA PROISTEĆI

## Ocjena stanja i osnovna pitanja koja se uređuju ovim Zakonom

Zakonom o Centru za praćenje poslovanja energetskog sektora i investicija (Narodne novine, br. 25/12 i 120/12) uređuje se praćenje poslovanja energetskog sektora i investicija te osnivanje Centra za praćenje poslovanja energetskog sektora i investicija (dalje u tekstu: CEI), kao strateški interes Republike Hrvatske, uvažavajući opće pravne akte koji reguliraju područje poslovanja i investicija te prava i obveze trgovačkih društava utvrđene energetskim zakonima i općim propisima o trgovačkim društvima. Zakon je donesen u cilju povećanja financijske učinkovitosti i transparentnosti poslovanja, ubrzavanja procesa odlučivanja u trgovačkim društvima u energetskom sektoru, te odgovarajućeg i ciljanog usmjeravanja financijskih sredstava na način koji osigurava najveći i dugoročni ekonomski povrat, stabilan rast te centralizirano i sustavno praćenje investicija u Republici Hrvatskoj. Također, zakonom se propisuje djelatnost CEI-a kao pravne osobe s javnim ovlastima koja, između ostalog, pruža stručnu podršku i sudjeluje u izradi prijedloga strategija i programa investicija, pruža stručnu potporu u pripremi natječaja i odabira strateškog partnera te u pripremi i ugovaranju investicija u energetskom sektoru, priprema prijedloge projekta javno-privatnog partnerstva, provedbu postupka odabira privatnog partnera, sklapanje ugovora o javno-privatnom partnerstvu i/ili provedbu projekata javno-privatnog partnerstva, izradu i vođenje Registra svih investicija, praćenje i koordinacija investicijskih projekata vezanih za obnovljive izvore energije, praćenje i analizu provedbe smjernica i pravila planiranja, odobravanja i praćenja investicija u energetskom sektoru te predlaganje ministru nadležnom za gospodarstvo poduzimanje mjera za otklanjanje uočenih nedostataka.

Imajući u vidu problematiku nedovoljne učinkovitosti tijela javne uprave, velikog broja pravnih osoba čije se djelatnosti i nadležnosti preklapaju i troškova Državnog proračuna za javnu i državnu upravu potrebno je određene pravne osobe ukinuti. U tom smislu predlaže se stavljane van snage Zakona o Centru za praćenje poslovanja energetskog sektora i investicija, a što za posljedicu ima i prestanak rada Centra, da bi se postigla racionalizacija poslovanja, optimizacija procesa i organizacijske strukture.

Poslove CEI-a iz djelokruga rada energetike i energetske učinkovitosti preuzet će Ministarstvo zaštite okoliša i energetike, a ostatak poslova koji se tiču investicijskog sektora i sektora za javno privatno partnerstvo neće se više obavljati sukladno Zakonu o Centru za praćenje poslovanja energetskog sektora i investicija. Ovdje treba imati u vidu da u Republici Hrvatskoj već postoje pravne osobe s javnim ovlastima koje aktivno obavljaju poslove vezane uz investicije i javno privatno partnerstvo te se stavljanjem zakona van snage i prestankom rada CEI-a rješava pitanje postojanja dvostruke nadležnosti nekoliko pravnih osoba odnosno preklapanja poslova po pitanju investicija i konkurentnosti.

## Posljedice koje će proisteći donošenjem ovog Zakona

Donošenjem ovog Zakona, Ministarstvo zaštite okoliša i energetike preuzet će imovinu, opremu, sredstva za rad, financijska sredstva, prava i obveze te radnike CEI-a, a koji stupanjem na snagu Zakona postaju državni službenici ili namještenici i preuzimaju se u Ministarstvu zaštite okoliša i energetike, a za što se ocjenjuje da će pridonijeti racionalnijoj organizaciji i učinkovitijem poslovanju te za posljedicu imati ukupno smanjenje troškova. Preuzeti državni službenici koji se ne mogu rasporedi stavit će se na raspolaganje Vladi Republike Hrvatske, a preuzetim namještenicima koji se ne mogu rasporediti otkazat će se radni odnos sukladno općim propisima o radu.

# III. OCJENA I IZVORI POTREBNIH SREDSTAVA ZA PROVOĐENJE ZAKONA

Ocjenjuje se da provođenje ovoga Zakona neće zahtijevati osiguranje posebnih, odnosno dodatnih sredstava u Državnom proračunu Republike Hrvatske.

# NACRT PRIJEDLOGA

# ZAKON O PRESTANKU VAŽENJA ZAKONA O CENTRU ZA PRAĆENJE POSLOVANJA ENERGETSKOG SEKTORA I INVESTICIJA

## Članak 1.

 Danom stupanja na snagu ovoga Zakona prestaje važiti Zakon o Centru za praćenje poslovanja energetskog sektora i investicija (»Narodne novine«, br. 25/12 i 120/12).

## Članak 2.

Danom stupanja na snagu ovoga Zakona Centar za praćenje poslovanja energetskog sektora i investicija prestaje s radom.

## Članak 3.

 Ministarstvo zaštite okoliša i energetike preuzima slijedeće poslove Centra za praćenje poslovanja energetskog sektora i investicija iz područja energetike:

* izradu prijedloga strategije investicija u energetskom sektoru, kao sastavnog dijela cjelovite strategije upravljanja državnom imovinom
* stručnu potporu izrade prijedloga programa investicija na temelju višegodišnjih i godišnjih programa u energetskom sektoru
* stručnu potporu u pripremi i ugovaranju investicija u energetskom sektoru
* praćenje i koordinacija investicijskih projekata vezanih za obnovljive izvore energije
* djelatnosti određene propisom kojim se uređuje učinkovito korištenje energije u neposrednoj potrošnji.

## Članak 4.

 (1) Ministarstvo zaštite okoliša i energetike preuzet će imovinu, opremu, sredstva za rad, financijska sredstva te prava i obveze Centra za praćenje poslovanja energetskog sektora i investicija.

 (2) Ministarstvo zaštite okoliša i energetike preuzet će pismohranu i drugu dokumentaciju Centra za praćenje poslovanja energetskog sektora i investicija.

## Članak 5.

 (1) Ministarstvo zaštite okoliša i energetike će u roku od dva mjeseca od stupanja na snagu novog Pravilnika o unutarnjem redu, radnike zatečene na preuzetim poslovima Centra za praćenje poslovanja energetskog sektora i investicija rasporediti na nova radna mjesta za koja ispunjavaju uvjete sukladno Pravilniku o unutarnjem redu Ministarstva zaštite okoliša i energetike, odnosno donijeti rješenja o stavljanju na raspolaganje Vladi Republike Hrvatske.

 (2) Na radnike Centra za praćenje poslovanja energetskog sektora i investicija koji ne pristanu na raspored na nova radna mjesta za koja ispunjavaju stručne i druge uvjete, primjenjuju se opći propisi o radu.

## Članak 6.

 Nakon preuzimanja radnika, imovine, opreme, sredstava za rad, financijskih sredstava te prava i obveza Centra za praćenje poslovanja energetskog sektora i investicija, nadležan trgovački sud će po službenoj dužnosti brisati Centar za praćenje poslovanja energetskog sektora i investicija iz sudskog registra.

## Članak 7.

 Ministarstvo zaštite okoliša i energetike preuzet će predmete u postupcima koji nisu okončani do stupanja na snagu ovoga Zakona te će se isti dovršiti prema Zakonu o Centru za praćenje poslovanja energetskog sektora i investicija (»Narodne novine«, br. 25/12 i 120/12).

## Članak 8.

 (1) Vlada Republike Hrvatske će u roku od dva mjeseca od dana stupanja na snagu ovoga Zakona dopuniti Uredbu o unutarnjem ustrojstvu Ministarstva zaštite okoliša i energetike (Narodne novine, broj 40/17).

 (2) Ministar zaštite okoliša i energetike će u roku od mjesec dana od dana stupanja na snagu Uredbe iz stavka 1. ovoga članka dopuniti Pravilnik o unutarnjem redu u skladu s odredbama iz stavka 1. ovoga članka.

## Članak 9.

 Ovaj Zakon stupa na snagu osmoga dana od dana objave u »Narodnim novinama«.

# OBRAZLOŽENJE

## Uz članak 1.

Člankom se navodi da danom stupanja na snagu zakona prestaje važiti Zakon o Centru za praćenje poslovanja energetskog sektora i investicija (»Narodne novine«, br. 25/12 i 120/12).

## Uz članak 2.

Vezano uz članak 1., u članku 2. je utvrđen dan prestanka rad Centra za praćenje poslovanja energetskog sektora i investicija.

## Uz članak 3.

Kao posljedica stavljanja van snage zakona o Centru za praćenje poslovanja energetskog sektora i investicija propisuju se poslovi koje Ministarstvo zaštite okoliša i energetike preuzima od Centra za praćenje poslovanja energetskog sektora i investicija.

## Uz članak 4.

Uređuje se preuzimanje imovine, opreme, sredstava za rad, financijskih sredstava, te prava i obveza Centra za praćenje poslovanja energetskog sektora i investicija uključujući pismohranu i drugu dokumentaciju od strane Ministarstva zaštite okoliša i energetike.

## Uz članak 5.

Razrađuje se preuzimanje radnika zatečenih u Centru za praćenje poslovanja energetskog sektora i investicija odnosno uređuje se njihovo raspoređivanje na nova radna mjesta, a sukladno Pravilniku o unutarnjem redu Ministarstva zaštite okoliša i energetike. Nadalje, uređuje se mogućnost donošenja rješenja o stavljanju na raspolaganje Vladi Republike Hrvatske. Također, propisuje se i postupanje u slučaju da preuzeti radnik ne pristane na raspored na novo radno mjesto.

## Uz članak 6.

Propisuje se obveza brisanja Centra za praćenje poslovanja energetskog sektora i investicija iz sudskog registra obzirom da prestaje s radom.

## Uz članak 7.

Ovim člankom se reguliraju postupci koji su započeti prema Zakonu o Centru za praćenje poslovanja energetskog sektora i investicija i koji se planiraju završiti sukladno Zakonu o Centru za praćenje poslovanja energetskog sektora i investicija.

## Uz članak 8.

Ovim člankom, utvrđeno je kako će Vlada Republike Hrvatske u roku do dva mjeseca dopuniti Uredbu o unutarnjem ustrojstvu Ministarstva zaštite okoliša i energetike. Također, obzirom na dopune predmetne Uredbe ministar zaštite okoliša i energetike će u roku od mjesec dana dopuniti Pravilnik o unutarnjem redu.

## Uz članak 9.

Člankom se propisuje stupanja na snagu ovoga Zakona.